BANPU ทุ่ม 1.86 พันลบ. ซื้อหุ้นใน Sunseap ผู้ให้บริการพลังงานสะอาดครบวงจรในสิงคโปร์
BANPU ทุ่มงบราว 1.86 พันลบ. ซื้อหุ้น 25.7% ใน Sunseap ผู้ให้บริการพลังงานสะอาดครบวงจรในสิงคโปร์
19 ก.ย. 2560

บริษัท บ้านปู จำกัด (มหาชน) หรือ BANPU ระบุว่า บริษัท บ้านปู อินฟิเนอร์จี จำกัด (BPIN) ซึ่งเป็นบริษัทย่อย ได้ลงนามในสัญญาซื้อขายผ่านบริษัทลูก BPIN Investment Co., Ltd. เพื่อทำการเข้าซื้อหุ้นจำนวนร้อยละ 25.7 โดยเป็นหุ้นเพิ่มทุนที่ออกใหม่ ในบริษัท Sunseap Group Pte Ltd. (Sunseap) ซึ่งเป็นผู้นำด้านการให้บริการพลังงานสะอาดแบบครบวงจร ตั้งอยู่ในประเทศสิงคโปร์
โดยการลงทุนครั้งนี้มีมูลค่าประมาณ 75 ล้านเหรียญสิงคโปร์ หรือเทียบเท่าประมาณ 55.7 ล้านเหรียญสหรัฐฯ หรือประมาณ 1,860 ล้านบาท โดยความสำเร็จของการซื้อหุ้นครั้งนี้ขึ้นอยู่กับเงื่อนไขบังคับก่อนบางประการ ภายหลังการซื้อหุ้นลุล่วงแล้วจะมีผลให้ BPIN Investment เป็นผู้ถือหุ้นรายใหญ่ที่สุดในบริษัท Sunseap
อนึ่ง Sunseap เป็นผู้นำในธุรกิจพลังงานสะอาดรายใหญ่ในประเทศสิงคโปร์ ฐานลูกค้าประกอบด้วย หน่วยงานรัฐบาล สถาบันการศึกษาและบริษัทต่าง ๆ นอกจากนี้ยังมีโครงการลงทุนในธุรกิจเดียวกันในอีกหลายประเทศ ได้แก่ ออสเตรเลีย กัมพูชา อินเดีย มาเลเซีย ไทย และ เวียดนาม
ขณะที่ปัจจุบัน Sunseap มีกำลังการผลิตประมาณ 93.3 เมกะวัตต์ และจะเพิ่มขึ้นเป็นประมาณ 182.9 เมกะวัตต์ จากโครงการที่อยู่ระหว่างการพัฒนา การร่วมทุนกับบริษัท Sunseap ในครั้งนี้ นับเป็นก้าวธุรกิจที่สำคัญสำหรับ BPIN ในการขยายการลงทุนไปยังประเทศที่มีศักยภาพการเติบโตในธุรกิจพลังงานสะอาด สอดคล้องกับกลยุทธ์ของบ้านปูฯ ในการพัฒนาสู่การเป็นบริษัทชั้นนำด้านพลังงานอย่างเต็มรูปแบบ
ทั้งนี้ด้วยกลยุทธ์การดำเนินธุรกิจที่คล้ายกันของ BPIN และ Sunseap จะทำให้เกิดการใช้ประโยชน์จากจุดแข็งของทั้งสองฝ่ายในด้านการให้บริการครบวงจรด้วยเทคโนโลยีและอุปกรณ์ที่มีคุณภาพสูงเป็นมิตรกับสิ่งแวดล้อม ก่อให้เกิดประโยชน์สูงสุดแก่ลูกค้า